# Õiguslikud mõjud

RMK elektroonilise puidumüügi ja enampakkumiste keskkonna ärianalüüsi raames koostatud õigusanalüüs annab ülevaate kehtivast õigusruumist, millega tuleb tulevikulahenduse juurutamisel arvestada. Analüüsi fookuses on vaid tulevikulahenduse rakendamiseks asjakohase regulatsiooni kaardistamine ja nende põhjal lahendusele soovituste andmine ning vajadusel sisemiste aktide uuendamise soovitamine. Soovituste andmine õigussüsteemis kõrgemal asuvate aktide muutmiseks on soovitud kujul protsessi muutmiseks vajalik kokkuleppehinnaga müügi korral, kuid muud muudatusettepanekud jääksid välja projekti ulatusest.

Peamine õiguslik alus RMK läbiviidava kasvava metsa müügile tuleneb metsaseaduse (MS) § 46 lg 2 alusel antud Vabariigi Valitsuse määrusest „Riigimetsas kasvava metsa raieõiguse ja metsamaterjali müügi kord“ (edaspidi metsamüügi määrus), mis sätestab muuhulgas metsamaterjali müügi protseduuri. Riigimetsa valitseja sisemistest aktidest reguleerib metsamaterjali avalikke enampakkumisi ja kestvuslepinguid RMK juhatuse otsus nr 1-32/66 „RMK juhend ja pakkumiste hindamise metoodika metsamaterjali müügiks kestvuslepingute alusel“ (edaspidi RMK juhend). Lisaks on kestvuslepingute sõlmimine ja avalike enampakkumiste läbiviimine seotud RMK puiduturustusstrateegiaga. Nii enampakkumiste kui ka kestvuslepingute sõlmimise puhul tuleb juba praegu, kuid ka tulevikulahenduse kasutuselevõtmisel lähtuda võlaõigusseaduses (VÕS) toodud regulatsioonist, eelkõige võlaõigusseaduse üldosas sätestatud lepingute sõlmimise regulatsioonist.

***Avalike enampakkumist läbiviimise ja kestvuslepingute sõlmimise protseduur***

Nii MS § 46 lg 1 kui ka metsamüügi määruse § 4 lg 1 näevad ette kolm peamist viisi riigimetsas raieõiguse ja metsamaterjali võõrandamiseks müügi korras:

1. avalikul enampakkumisel,
2. eelläbirääkimistega pakkumisel,
3. kokkuleppehinnaga.

Sealjuures täpsustab metsamüügi määruse sama säte neli alamviisi avaliku enampakkumise läbiviimiseks ning reguleerib need §-ides 12–15. Hetkeseisu analüüs siinse aruande peatükis 2.1.1 toob välja, et tegelikkuses kasutatakse võimalikest metsamaterjali müügiviisidest ainult kirjalikku enampakkumist ning müüki kokkuleppehinnaga, kuigi seadusandja ja Vabariigi Valitsus on näinud ette ka muud võimalused müügi läbiviimiseks. Tulenevalt väljatöötatud tulevikulahendusest läheb õiguslikult RMK avalike enampakkumiste läbiviimisel üle kirjalikult enampakkumiselt elektroonilisele enampakkumisele, mille jaoks on juba olemas õiguslik raamistik, st elektrooniline enampakkumine ei too tingimata kaasa õigusaktide muutmise vajadust.

|  |  |  |  |
| --- | --- | --- | --- |
| **Protsessinõue** | **Kirjalik enampakkumine** | **Elektrooniline enampakkumine** | **Muudatused** |
| **Müügiteate avaldamine** | Ametlikud Teadaanded ja veebi-lehel vähemalt kaks nädalat enne pakkumiste esitamise tähtpäeva (metsamüügi määrus § 9). | Ametlikud Teadaanded ja veebi-lehel vähemalt üks nädal enne pakkumise toimumist (metsamüügi määrus § 9), ettenähtud ajal ja kohas vajaliku teabe kätte-saadavaks muutmise ning pakku-miste tegemise võimaldamise teel (metsamüügi määrus § 15 lg 1). | Müügiteate avaldamise tähtaeg väheneb, kaasneb vajadus pakkumiste tegemist veebikeskkonnas võimaldada. Lisaks tekib võimalus saata keskkonna kaudu teavitusi müügiteate avaldamisest jms. Veebikeskkonnas võib edaspidi müügiteadet samuti avaldada, kuid kehtiva määruse alusel ei ole võimalik asendada seda kohustusega avalikustada müügiteade ka väljaandes Ametlikud Teadaanded ja veebilehel. |
| **Müügiteate sisu** | Mh pakkumiste avamise aeg, koht, pakkumiste esitamise tähtpäev ja kord (metsamüügi määrus § 10 lg 1 p 7) | Mh enampakkumise avamise aeg, pakkumiste esitamise tähtpäev ja enampakkumise läbiviimise aad-ress üldkasutatavas andmeside-võrgus (metsamüügi määrus § 10 lg 1 p 6). | Pakkumiste avamise füüsiline asukoht asendub veebipõhise asukohaga, õiguslikku muudatust rohkem ei vaja. |
| **Osalejaks registreeri-mine** | Kirjalikud pakkumised registreeri-takse nende saabumise järjekorras (metsamüügi määrus § 13 lg 3). | Osaleda soovija registreerib end üldkasutatava andmesidevõrgu va-hendusel (metsamüügi määrus § 15 lg 1). Osalejale avatakse unikaalse kasutajanime ja parooli alusel juurdepääs enampakku-misele (metsamüügi määrus § 15 lg 2). | Pakkumiste saabumise järjekord ei oma tähtsust. |
| **Pakkumise esitamine** | Müügiteates märgitud korras ja tähtpäevaks kinnises ümbrikus, millele on märgitud „Metsa-materjali pakkumus“, või digi-allkirjastatult e-posti teel failina nimega „Metsamaterjali pakku-mus“ (metsamüügi määrus § 12 lg 1). | Pärast registreerimist ja vajadusel osavõtutasu ja tagatisraha tasumist alustavad osalejad pakkumist. Pakkumisi alustatakse alghinnast. Enampakkumisel osalejad sisestavad oma pakkumised elektrooniliselt. Kõik pakkumised fikseeritakse pakkumiste nimistus, mis on enampakkumise protokolli lahutamatu osa (metsamüügi määrus § 15 lg 4). |  |
| **Pakkumiste avamine** | Enampakkumise läbiviija kuulutab enampakkumise avatuks müügi-teates märgitud kohas ja ajal. Seejärel avatakse avalikult regist-reerimise järjekorras kõik tähtajaks laekunud pakkumised, allkirjas-tatakse enampakkumise läbiviija poolt ning kantakse protokolli (metsamüügi määrus § 13 lg 4). | Enampakkumisel osalejate arv, kasutajanimed ja osalejate tehtud pakkumised on üldkasutatava andmesidevõrgu vahendusel reaal-ajas nähtavad kõigile enam-pakkumisel osalejatele alates het-kest, mil osavõtutasu ja tagatis-raha või pangagarantii laekuvad enampakkumise korraldajale. Re-gistreeritud osalejate nimed ning nende elukohad või asukohad kan-takse vastavasse nimistusse, mis on enampakkumise protokolli lahu-tamatu osa (metsamüügi määrus § 15 lg 3). | Kaob vajadus pakkumised avada märgitud kohas ja ajal, vaid asendub realaajas jälgitava protsessiga. Paraneb pakkumise läbipaistvus, kuna pakkumiste esitamine on igal ajahetkel osalejatele jälgitav. |
| **Enampakku-mise lõpp** | Enampakkumine lõpeb müügi-teates märgitud tähtpäeval (metsamüügi määrus § 10 lg 1 p 7). | Enampakkumine lõpeb enam-pakkumise tingimustes märgitud tähtpäeval. Juhul kui enam-pakkumine on dünaamilise (pike-neva) lõpuga, kuulutatakse enam-pakkumine lõppenuks enampakku-mise tingimustes märgitud täht-päeval, kui enampakkumise protse-duurireeglites dünaamiliseks lõ-puks määratud perioodi jooksul enne tähtpäeva saabumist ei ole laekunud ühtegi uut pakkumist. Kui dünaamiliseks lõpuks määratud perioodi jooksul enne tähtpäeva saabumist laekub uus pakkumine, loetakse selle pakkumise laekumise hetk dünaamiliseks lõpuks määra-tud perioodi uueks alguseks ja enampakkumine pikeneb. Dünaa-milise lõpuga enampakkumine pikeneb seni, kuni dünaamiliseks lõpuks määratud perioodi jooksul laekub uus pakkumine. Kui dünaa-miliseks lõpuks määratud perioodi jooksul ei ole laekunud ühtegi uut pakkumist, kuulutatakse enam-pakkumine lõppenuks (metsamüügi määrus § 15 lg 6). | Elektrooniline enampakkumine näeb ette võimaluse dünaamilise lõpuga müügiks, mida tuleks ka edaspidi müügiteadetes eraldi välja tuua. |
| **Pakkuja edukaks tunnistamine** | Pakkumise edukaks tunnistamise otsuse teeb müügi korraldaja hiljemalt viie päeva jooksul pakkumiste avamisest. Kui kaks või enam enampakkumises osalejat on teinud võrdse parima pakkumise, korraldatakse nende vahel kümne päeva jooksul täiendav enam-pakkumisvoor. Täiendav voor on kirjalik, kusjuures alghinnaks on esimeses voorus pakutud kõrgeim hind (metsamüügi määrus § 13 lg 6). Kirjaliku enampakkumise tule-mused tehakse kõigile pakkumiste esitajatele teatavaks ühe päeva jooksul pärast pakkumise edukaks tunnistamist (metsamüügi määrus § 13 lg 9). | Elektroonilise enampakkumise tulemused tehakse kõigile enam-pakkumisel osalejatele teatavaks enampakkumise läbiviimise aad-ressil üldkasutatavas andmeside-võrgus kohe pärast enampakku-mise võitja selgumist (metsamüügi määrus § 15 lg 8). | Pakkuja edukaks tunnistamisest ei pea eraldi teavitama, võimalik on veebikeskkonnas automaaselt teavitamine. |

Metsamüügi määruse § 7 lg 1 p 1 alusel müüakse kokkuleppehinnaga metsamaterjali kestvuslepingute alusel, mille tähtaeg on pikem kui 12 kuud. VÕSi mõistes (eelkõige defineeritud § 195 lg 3) on kestvusleping püsiva kohustuse või korduvate kohustuste täitmisele suunatud leping, st metsamaterjali müümise korral on tegemist korduvate müügilepingust tulenevate kohustuste täitmisele suunatud lepinguga.

Kokkuleppehinnaga müügi ehk siinses analüüsis kestvuslepingute sõlmimise korral ei ole metsamüügi määrus ette näinud elektroonilist müüki, kirjeldatud on pelgalt kirjalikku menetlust. Kuigi muus osas on määrus jätnud protsesside läbiviimise viisi küllaltki paindlikuks, on kehtestatud ka ainult konkreetsel viisil teostatavad toimingud. Näiteks sätestab metsamüügi määruse § 17 lg 2, et kokkuleppehinnaga müügist teatab müügi korraldaja vajadusel vähemalt ühes üleriigilises päevalehes või kestvuslepingu korral müügiteatega väljaandes Ametlikud Teadaanded ja veebilehel. Lisaks sätestab sama määruse § 172 lg 4, et sooviavaldused esitatakse müügi korraldajale posti või digiallkirjastatult e-posti teel.

Seetõttu tuleb arvestada, et kehtiva määruse raames ei ole võimalik viia kogu sõlmimise protsessi veebikeskkonda ning see võimalus tuleks sätestada metsamüügi määruses eraldi.

***Andmete avalikkus***

Metsamüügi määruse § 21 lg 1 viimane lause ning sama paragrahvi lg 3 sätestavad müügilepingu avalikustamise ja pakkumise võitja nime avalikustamise, viidates avaliku teabe seadusele (AvTS), millest lähtuvalt peavad tehingud riigi varaga olema avalik teave . Võimalikud erandid, mil avalikustamiskohus-tus ei rakendu, vaid lepingud jäävad asutusesiseseks kasutamiseks, on ette nähtud AvTS § 35 lõigetes 1 ja 2, millele viitavad ka RMK metsamaterjali müügilepingu tüüptingimused . Need tingimused sõlmitavate lepingute olemuse tõttu üldjuhul ei esine.

***Andmekaitse ja isikuandmete töötlemine***

Elektroonilisele puidumüügile ja kestvuslepingute sõlmimisele üleminek ei too endaga kaasa olulisi muudatusi senistes andmekaitsetingimustes. Loodud visioonist nähtub, et suures osas jääb ka tulevikulahenduse kasutamise korral valdav osa kogutavaid isikuandmeid samaks, mistõttu ei muutu üldine isikuandmete töötlemise olukord ning lähtuda saab seni kohaldunud isikuandmete kaitse seaduse (IKS) ja isikuandmete kaitse üldmääruse (IKÜM) regulatsioonist. Elektroonilise platvormi kasutamisest tulenevalt tekivad eelduslikult juurde vaid keskkonda sisselogimiseks vajalikud andmed ning võrguidentifikaator.

Siiski tekib vajadus täiendada ja täpsustada RMK veebisaidil esitatud andmekaitsetingimusi , eeskätt osas „RMK veebivormid“, milles tuleks täpsustada tulenevalt metsamüügi määruse § 15 lõikest 3 andmete töötlemises muutuvat olukorda, kus töödeldakse ja ka avalikustatakse enampakkumises osalemise ajal reaalajas kasutajanimesid kui kaudset isiku tuvastamist võimaldavaid andmeid. Lisaks tuleks täpsustada üldist veebikeskkonna kasutamisest tekkivat andmekaitseolukorda, st kasutajate registreerimise ja haldamisega seotud andmete töötlemist.